**ימין דוחה ושמאל מקרבת?**

**על היחס של החברה בישראל ללהקת שלווה ולבעלי מוגבלויות בכלל**

**קריאת כיוון:**

להקת שלוה מונה שמונה נגנים ומוזיקאים, נערים ונערות מכל קשת האוכלוסייה, וביניהם חברים עם מוגבלויות שונות: תסמונת דאון, עיוורון ועוד, המופיעים יחד.

בתכנית "הכוכב הבא לאירוויזיון" הצליחו חברי שלווה לרגש את השופטים והקהל במגוון ביצועים נהדרים לשירים ישראליים ולועזיים, ועלו עד לשלב הגמר.

אך בשלב זה, בחרו חברי הלהקה לפרוש מן התחרות.

הפרישה של הלהקה נבעה משום שלו היו זוכים במקום הראשון והיו יוצאים לייצג את ישראל באירוויזיון הם היו נאלצים להופיע בערב שבת, כיוון שהפקת האירוויזיון מתנה את ההשתתפות בתחרות הנערכת במוצאי שבת בכך שכל המתמודדים יערכו חזרה גנרלית ערב קודם לכן – בערב שבת. ומכיוון שחלק מחברי הלהקה הינם שומרי שבת, בחרו חברי הלהקה כולם לפרוש מן התחרות.

בפתח היחידה מומלץ לצפות בכתבה של גיא פינס על אודות להקת שלוה:

<https://www.facebook.com/guypines/videos/2189023514648855/?v=2189023514648855>

וכן להאזין למיטב הביצועים של הלהקה בתכנית "הכוכב הבא":

<https://www.mako.co.il/Search?searchstring_input=%D7%9C%D7%94%D7%A7%D7%AA+%D7%A9%D7%9C%D7%95%D7%94&vgnextoid=3d385dd2dd5d4110VgnVCM100000290c10acRCRD&partnerURL=&formType=regular>

ביחידה זו נעסוק בשאלה האם היחס לחברי הלהקה הינו יחס של שווים בין שווים, והאם זהו היחס שצריך להפגין כלפי בעלי מוגבלויות המבקשים להשתלב בחברה. כמו כן, נדון בשאלת היחס שבין ההצלחה של חברי הלהקה להגיע אל לב לבם של הצופים אל מול נתונים שונים בנוגע להשתלבותם של בעלי מוגבלויות בחברה הישראלית.

**מקור מרכזי:**

<https://www.mako.co.il/tv-the-next-star/video?subChannelId=def8bb0a23b37610VgnVCM2000002a0c10acRCRD&vcmid=16367625e6747610VgnVCM2000002a0c10acRCRD>

**קריאה יחפה:**

* אילו משפטים רגשו אתכם במהלך החשיפה ללהקת שלוה?
* אילו משפטים קוממו אתכם? מדוע?
* מה היה היחס בעיניכם של השופטים והמנחים לחברי הלהקה? האם היה זה יחס של "שווים בין שווים"?

**ריבוי קולות:**

המנהל המוזיקלי של הלהקה אומר בין היתר:

**"המטרה שלנו שגם יסתכלו עלינו כהכי שווים, בלי לרחם, בלי שום דבר..."**

* האם לדעתכם השופטים בתחרות, הקהל בבית, אתם עצמם – באמת מסכלים עליהם כשווים? האם האופן שבו אנו שופטים אותם הוא "כשווים בין שווים"?
* אפשר לטעון: אין דבר פסול בכך שלא שופטים אותם כשווים בין שווים. הדבר דומה להעדפה מתקנת. מה דעתכם על עמדה זו? מה מנציחה עמדה שכזו? מה חשיבותה בכל זאת?

**רלוונטיות:**

אסי עזר אמר במהלך השיחה:

**"אתם אשכרה יכולים להביא משהו מדהים עלינו על ישראל..."**

* מה דעתכם על דבריו אלו?
* לו היו מופיעים חברי הלהקה בסופו של דבר באירוויזיון: מה הדבר היה מלמד עלינו, מדינת ישראל, לדעתכם?
* האמנם המסר הזה משקף את מציאות החיים בישראל?

בחנו את הדבר באמצעות המידע המצוי באינטרנט על אודות היחס והשותפות של בעלי מוגבלויות בישראל בתחומים שונים: שוק העבודה, מערכת החינוך ועוד.

לאור הנתונים שאספתם: כיצד אתם מתייחסים להצלחתה של להקת שלוה לחדור אל לב ליבה של החברה הישראלית?

\*למורה:

יש לתת מקום לדעות שונות כמובן ביחס לשאלה זו: החל מדעות שידברו על תחילתו של שינוי, ועד לדעות שיתייחסו לדבר בביקורת ואף ציניות, בטענה שהחברה הישראלית מתהדרת בנוצות לא לה כאשר ימין מחבקת את להקת שלוה אך שמאל דוחה פעם אחר פעם בהזדמנויות כאלה ואחרות השתלבות של בעלי מוגבלויות בחברה.

הלהקה בעצם עוד לא זכתה בכוכב הבא לאירוויזיון, כולם כבר נלחמו עבורם כדי שאם יזכו יוכלו לא לעשות את החזרה בשבת, ואחרי הפרישה כבר סגרו איתם שהם יופיעו באירוויזיון עצמו, לא כמתחרים.

* האם כל מה שעשו עבורם עשו כי הם בעלי מוגבלויות?
* האם היו עושים את זה עבור מישהו שהוא לא בעל מוגבלות?
* אם קיים הבדל בעיניכם בין מקרה זה לכל מקרה אחר - כיצד אתם מסבירים זאת?
* האם זה נובע מנקיפות מצפון על זה שאנחנו חברה לא מנגישה, שאינה יודעת להכיל בעלי מוגבלויות, או שאנחנו אוהבים סיפורים מרגשים או שאולי מכוח הפומביות של העניין כולנו הופכים למנגישים חברתיים, מה שבעצם מקל על המצפון שלנו?